Here is a page extracted from Wikipedia that may contain CSS, HTML, and a lot of unformatted text.

Title: Salmonelosi
Content: A salmonelosi ye una infección sintomatica causada per bacterias d'o tipo Salmonella. Tamién ye una malotía transmitida per as virollas y se define como malotías, per un regular de naturaleza infecciosa u toxica, causadas per achents que ingresan a lo cuerpo a traviés d'a ingestión de virollas. En os humans, os simptomas mas comuns son caguera, calentura, garrampas abdominals y gomecatizos. Os simptomas cheneralment ocurren entre 12 y 36 horas dimpués d'a exposición y duran de dos a siet días. Ocasionalment, una malotía mas important puede resultar en deshidratación. Os viellos, os chovens y atras personas con un sistema immunitario debilitau tienen mas prebabilidatz de desembolicar una malotía grieu. Tipos especificos de Salmonella pueden provocar fiebre tifoidea u fiebre paratifoidea.

I hai dos especies de Salmonella: Salmonella bongori y Salmonella enterica con muitas subespecies. Manimenos, os subgrupos adintro d'una especie pueden estar substancialment diferents en a suya capacidat pa causar malotías. Isto suchiere que la clasificación epidemiolochica d'organismos a livel de subespecies puede amillorar o manello de Salmonella y patochenos semellants.

Tanto as poblacions vechetarianas como as no vechetarianas son susceptibles a las infeccions per Salmonella a resultas d'o consumo de carne y leit contaminadas. A infección per un regular se propaga en minchar carne, uegos, augua u leit contaminaus. Atras virollas pueden propagar a malotía si han estau en contacto con o fiemo. Quantas mascotas, como mixins, cans y reptils, tamién pueden portiar y propagar a infección. O diagnostico se realiza per meyo d'un analisi de fieces u analisi de sangre.

Os esforzos pa aprevenir a malotía incluyen o lavau, a preparación y la cocción adequaus d'as virollas a la temperatura adecuada. Per lo cheneral, a malotía lieu no requiere un tractamiento especifico. Os casos mas significativos pueden requerir tractamiento de problemas d'electrolitos y reposición de liquidos per vía intravenosa. En aquells con alto risgo u en qui la malotía s'ha propagau difuera d'os bodiellos, se recomiendan antibioticos.

A salmonelosi ye una d'as causas mas comuns de caguera en tot o mundo. En 2015, se producioron 90.300 muertes per salmonelosi no tifoidea y 178.000 muertes per salmonelosi tifoidea. En Estaus Unius, cada anyo se producen arredol de 1,35 millons de casos y 450 muertes per salmonelosi no tifoidea. En Europa, ye la segunda malotía transmitida per virollas mas comuna dimpués d'a campilobacteriosi.

Referencias 

Malautías bacterianas